સંસ્થા નાની હોય કે મોટી, છેવટે તો તે લોકોથી બને છે. દરેક સંસ્થામાં લોકોને નાની નાની ટીમોમાં વહેંચી કાઢવામાં આવે છે.આજના સમયના કોઈ પણ ઉપરીને પાંચ-સાતથી વધુ લોકો રીપોર્ટ ન કરતાં હોય એ જ રીતે દરેક ટીમનું ગઠન કરવામાં આવતું હોય છે આમ મોટી સંસ્થામાં પણ કાર્યશીલ ઘટક તો નાની ટીમ જ હોય છે.એટલે એ ટીમના ઉપરીએ તો પોતાની, નાની, ટીમ પૂરતું જ માપણીનું કામ કરવાનું રહે. વળી આપણે એ બાબતે પણ સહમત છીએ કે ૫૦%થી વધારે માપણી માત્રાત્મક માંડમાંડ રહી શકે છે, બાકીની માપણી એક યા બીજાં કારણસર વિષય્લક્ષી /ગુણાત્મક જ બની રહેતી હોય છે. આપણે એ બાબતે પણ સહમત છીએ કે ભલભલા હેતુલક્ષી ઓડીટરને કામે લગાડો તો પણ માપણી કરનાર ઉપરીના, કે જેઓ વિષે માપણી થાય છે તે કર્મચારીઓના, પોતપોતાના દષ્ટિકોણ પણ માપણીમાં ભાગ ભજવે જ છે. એટલે, આપણે કામ કરવાનું છે આ વ્યક્તિલક્ષી વલણોને દૂર કરવાનું, કે જેથી વ્યક્તિઓની વર્તણૂક હેતુલક્ષીતા સિધ્ધ કરવામાં ઓછામાં ઓછો ભાગ ભજવે. એટલે માત્ર માપણીની પ્રક્રિયાની ઉત્કૃષ્ટતાનો સવાલ નથી. જરૂરી તો એ છે કે આપણે લોકોની પાછળ એવા પ્રકારનું રોકાણ કરીએ કે તેમના વિષય્લક્ષી તારણો પણ હેતુલક્ષીતા તરફ ઢળે છે એવું ખાત્રીપૂર્વક માની શકાય.